Касьцёл Унебаўзяцьця Найсьвяцейшай Панны Марыі і кляштар дамініканаў (Астроўна)

**Касьцёл Унебаўзяцьця Найсьвяцейшай Панны Марыі і кляштар дамініканаў** — помнік архітэктуры XVIII—XIX стагодзьдзяў у Астроўне. Знаходзіцца ў цэнтры гістарычнага мястэчка, на паўднёвым беразе возера Астроўны. Твор архітэктуры барока, мастацкае аблічча якога пацярпела ў выніку маскоўскай перабудовы. Аб’ект Дзяржаўнага сьпісу гістарычна-культурных каштоўнасьцяў Беларусі.

Комплекс Астровенскага дамініканскага кляштару складаўся з касьцёла і кляштарнага корпуса. У другой палове XIX ст. улады Расейскай імпэрыі зруйнавалі кляштар і гвалтоўна перарабілі касьцёл пад царкву Маскоўскага патрыярхату. 

У будынку касьцёла дзее **царква Сьвятой Тройцы** Беларускага экзархату Маскоўскага патрыярхату.

## Гісторыя
### Вялікае Княства Літоўскае
Паводле некаторых зьвестак, першы касьцёл у Астроўне збудавалі ў 1564 годзе з фундацыі вялікага князя Жыгімонта Аўгуста. Ён жа ахвяраваў сюды цудоўны абраз Маці Божай, аздоблены багатым абкладам. Пазьней сродкі на аднаўленьне касьцёла ахвяраваў ваявода віцебскі Міхал Пацей. 

1 ліпеня 1622 году староста аршанскі Аляксандар Дажбог Сапега заснаваў у Астроўне кляштар дамініканаў. У 1631 годзе гэты фундуш пацьвердзіў кароль і вялікі князь Жыгімонт Ваза. Неўзабаве ў мястэчку збудавалі драўляныя касьцёл і кляштар. У 1762 годзе замест драўлянага збудавалі мураваны кляштар.

### Пад уладай Расейскай імпэрыі
Па першым падзеле Рэчы Паспалітай (1772 год), калі Астроўна апынулася ў складзе Расейскай імпэрыі, касьцёл і кляштар працягвалі дзеяць. У 1828—1830 гадох вялося будаваньне мураванага касьцёла.

Па здушэньні вызвольнага паўстаньня (1830—1831) расейскія ўлады ліквідавалі кляштар, а па 1863 годзе — зьнішчылі кляштарны корпус. Па здушэньні нацыянальна-вызвольнага паўстаньня (1863—1864) у 1866 годзе расейскія ўлады гвалтоўна адабралі касьцёл у каталікоў і перарабілі яго пад царкву Ўрадавага сыноду Расейскай імпэрыі (Маскоўскай царквы).

### Найноўшы час
У 1930-я гады савецкія ўлады зачынілі царкву, будынак касьцёла прыйшоў у заняпад.

У 1990-я гады будынак касьцёла перадалі Беларускаму экзархату Маскоўскага патрыярхату. У 2013 годзе ў выніку рэканструкцыі зьнішчылі частку будынка — франтон і частку вежы. Над дахам надбудавалі два купалы з пазалочаным пакрыцьцем, якія не адпавядаюць гістарычнамі выгляду помніка.

## Архітэктура
Помнік архітэктуры барока. Гэта манумэнтальная 3-нэфавая базыліка з званіцай. Асноўны нэф — прастакутны ў пляне аб’ём, завершаны 2-схільным дахам з тонкапрафіляваным карнізам. Архітэктура фасадаў ляканічная — магутныя сьцены (таўшчыня 1 м) праразаюцца высока ўзьнятымі аконнымі праёмамі і падзяляюцца ў прасьценках шырокімі лапаткамі. З заходняга боку да аб’ёма далучаецца нартэкс і 3-ярусная званіца (першы ярус мае акруглы абрыс, другі — цыліндар, трэці — васьмярык). Галоўны ўваход вылучаецца лучковым праёмам.

Унутраная прасторая падзяляецца чатырма магутнымі слупамі на тры нэфы, перакрытыя крыжовымі скляпеньнямі з распалубкамі і падпружнымі аркамі. Цэнтральны нэф пераходзіць у прастакутную апсыду з адкрытымі ў яе аркавымі праёмамі бакавых закрысьціяў. Пры ўваходзе разьмяшчаюцца хоры, на якія вядуць двое сходаў ў тоўшчы бакавых сьценаў.

## Галерэя

Astroŭna, Daminikanski. Астроўна, Дамініканскі (1869).jpg|Праект маскоўскай перабудовы, 1869 г.
Astroŭna, Daminikanski. Астроўна, Дамініканскі (1869) (2).jpg|Разрэз і плян, 1869 г.
Astroŭna. Астроўна (1941-44).jpg|1941—1944 гг.
Astroŭna. Астроўна (1941-44) (2).jpg|1941—1944 гг.


## Крыніцы

## Літаратура
* 

## Вонкавыя спасылкі

* 

Астроўна
Катэгорыя:Касьцёлы Беларусі
Катэгорыя:Астроўна